Jens Christian Lund (S), 2006-05-11:
Socialdemokraterne er helt enige i, at det vil være til stor gavn for erhvervslivet, at der etableres en motorvej fra Vejle til Herning.
Vi havde nok fundet et andet forløb, der havde været bedre, men vi erkender, at det ikke er det, vi diskuterer i dag, og vi erkender også, at sagen er afsluttet.
Det, vi taler om i dag, er strækningen VejleØlholm.
Jeg er altid positiv, og det vil jeg også være i dag.
Jeg har selvfølgelig spurgt, hvorfor vi er uenige i denne sag, og der har jeg fået at vide, at der er politisk uenighed mellem Venstre og Socialdemokraterne.
Det kan godt være.
Jeg har tænkt meget over, hvad den politiske uenighed kan begrundes i, og jeg har nu fundet ud af, hvad det er.
Venstre støtter også Naturfredningsforeningens synspunkter, og det synes vi er endog særdeles sympatisk.
Vi Socialdemokrater vil imidlertid gerne gennemføre noget, der støtter erhvervslivet i hele Midt-, Nordvest- og Nordjylland.
Diskret må jeg gøre opmærksom på, at der i disse områder er kommuner, der erhvervsmæssigt klart risikerer at blive en del af Det Skæve Danmark.
Det er interessant, at der kun er gennemført reelle høringer i området omkring Ølholm-Lindved og så i et område oppe mod Herning.
Alligevel har hele Viborg Amt tilkendegivet, at de ønsker den bedste rute for erhvervslivet, nemlig alternativ 1.
Den nye Viborg Kommune har samme synspunkt.
Erhvervslivet i Bjerringbro, Tjele, Karup, Viborg, Aalestrup, Møldrup og Fjends har skriftligt sammen med Viborg Kommune anbefalet alternativ 1.
Erhvervslivet i Skive, Sundsøre, Sallingsund og Spøttrup anbefaler alternativ 1, og jeg er hundrede procent sikker på, at erhvervslivet på Mors, i Thisted og i Hanstholm og i alle kommuner i Vendsyssel og Himmerland har samme synspunkter.
I området omkring Silkeborg tror jeg også man har samme synspunkt.
Det er et ufattelig stort erhvervsområde, hvor det gælder, at alternativ 1 er væsentlig bedre for erhvervslivet.
Jeg anerkender, at Venstres synspunkter om erhvervslivet i Ølholm og Lindved vejer tungt, men er det ikke at nedgøre erhvervslivet i det kæmpestore område i Midt-, Nord- og Vestjylland?
Derfor må jeg på det kraftigste anbefale, at man stemmer på alternativ 1.
Hvis det nu mod forventning er sådan, at der stadig væk er nogen, der stemmer for hovedforslaget, må jeg bede om at få sagen tilbage i udvalget.
Jeg håber ikke, det sker, for vi er nødt til at se på, om der er andre muligheder for forbedringer af rute 13.
Jeg håber, at vi stemmer for alternativ 1. Hermed sluttede forhandlingen.
Afstemning
Ændringsforslaget forkastedes, idet 28 stemte for, 70 imod; 9 stemte hverken for eller imod.
Lovforslaget overgik derefter til tredje behandling.
Ved trafikaftalen af 5. november 2003 blev der afsat 728 mio. kr. i 2005-priser til dette projekt.
Jeg vil gerne sige, at Socialdemokraterne er enige i, at der er et behov for udbygning af infrastrukturen til Frederikssund – det er vi endda meget enige i.
Vi går derfor i princippet ind for dette projekt, men finder, at vejen bør følge Jyllingevej.
Det projekt, vi behandler i dag, koster 881 mio. kr.
Det vil sige, at udsættelsen er kommet til at koste det danske samfund 153 mio. kr. ekstra.
Vi kunne godt finde nogle emner inden for erhvervslivet, hvor vi kunne bruge 153 mio. kr. på en bedre måde.
Og jeg vil gerne slå fast, at vi er et parti, der er interesseret i forbedringer til gavn for erhvervslivet.
Det troede vi egentlig også at Venstre og Konservative var.
Så derfor forstår jeg, at Venstre og Konservative er irriterede over den her sag.
Ud over de 153 mio. kr. til miljøforbedringer har samfundet brugt 3 mio. kr. til at udarbejde og kommentere forskellige forslag vedrørende Jyllingevejmodellen, langt de fleste initieret af Dansk Folkeparti og Det Radikale Venstre.
Vi Socialdemokrater går også ind for en model med tracé i og omkring Jyllingevej.
Vi synes dog, at det gik helt over gevind med alle disse mange forskellige forslag, og vi mener, at det var et forfærdeligt spild af penge at bruge så mange alene på noget, der kom til at virke – og jeg var meget ude i området – som om det var en støtte for Dansk Folkepartis markedsføring på Vestegnen.
Det må derfor være en bombe for befolkningen, at Dansk Folkeparti nu hundrede procent skifter holdning og går ind for en løsning i Vestskoven.
Ja, jeg vil hævde, at enhver borger, der har interesseret sig for denne sag, kunne føle sig taget ved næsen af Dansk Folkeparti.
Det tror jeg ikke de er, men de kunne føle det.
Dansk Folkeparti var på de aktive borgeres side indtil det tidspunkt, hvor den endelige beslutning skulle tages.
Vi står ved det, vi har lovet befolkningen, og derfor har vi stillet et ændringsforslag.
Jeg anmoder selvfølgelig alle om at stemme for ændringsforslaget.
Hvis nu det bliver stemt ned, og det kunne jo godt være, så stemmer vi for hovedforslaget.
Troværdighed i politik er ikke så ringe.
Hermed sluttede forhandlingen.
Afstemning
Ændringsforslag nr. 2 forkastedes, idet 37 stemte for, 72 imod.
Ændringsforslag nr. 1 forkastedes uden afstemning.